Virallinen lehti nro C 304 , 06/10/1997 s. 0118



B4-0728, 0807, 0808, 0809, 0813 ja 0815/97 Päätöslauselma Jerusalemissa 30. heinäkuuta ja 4. syyskuuta 1997 tehdyistä murhaiskuista ja Lähi-idän rauhanprosessista Euroopan parlamentti, joka - ottaa huomioon aiemmat Lähi-idän tilannetta koskevat päätöslauselmansa, - ottaa huomioon Yhdistyneiden kansakuntien turvallisuusneuvoston päätöslauselmat 242, 338 ja 425, A. on syvästi järkyttynyt keskellä Jerusalemia 30. heinäkuuta ja 4. syyskuuta 1997 tehdyistä pommi-iskuista, joista Hamas ilmoitti olevansa vastuussa ja joiden seurauksena useita ihmisiä kuoli ja lukuisia haavoittui, B. on huolestunut lukuisia uhreja vaatineiden taistelujen alkamisesta uudelleen Etelä-Libanonissa, C. on hyvin huolestunut rauhanprosessin pysähtymisestä, mikä johtuu siitä, että Israelin hallitus on päättänyt keskeyttää Oslon sopimuksen noudattamisen, ja muistuttaa Israelin hallitusta siitä, että sen pitäisi pidättyä toimista, jotka vaarantavat rauhanneuvottelut, D. on vakuuttunut siitä, että rauhanprosessi voi edetä vain, jos sekä Palestiinan itsehallintoviranomainen että Israel noudattavat tiukasti hyväksymään periaatteita ja sopimuksia, E. toivoo, että Euroopan unionilla on aktiivisempi poliittinen rooli alueella ja rauhanprosessin elvyttämisessä, ja panee tältä osin merkille neuvoston puheenjohtajan viimeaikaiset ehdotukset ja aloitteet; 1. Toistaa suhtautuvansa ehdottoman tuomitsevasti kaikkiin terroritekoihin ja tuomitsee jyrkästi useita kuolonuhreja ja haavoittuneita aiheuttaneet iskut sekä esittää surunvalittelunsa uhrien perheille; 2. Pitää välttämättömänä, jotta alueella päästäisiin kokonaisvaltaiseen ja vakaaseen rauhaan, vastavuoroisen luottamuksen palauttamista ja palestiinalaisten ja israelilaisten vuoropuhelun aloittamista uudelleen Oslon sopimusten soveltamisesta, siirtokuntia koskevien neuvottelujen esityslistan vahvistamisesta, miehitettyjen alueiden lopullisesta asemasta, Jerusalemin asemasta sekä pakolaisongelmasta; 3. Panee tyytyväisenä merkille neuvoston puheenjohtajan Poosin aloitteen eli sen, että hän on kirjoittanut Yhdysvaltain ulkoministerille Madeleine Albrightille, ja tukee tämän ehdotusta perustaa kriisin yhteiseksi hoitamiseksi pysyvä turvallisuuskomitea, johon tulisi ottaa mukaan Yhdysvallat ja Euroopan unioni, sekä kehottaa kaikkia asianosaisia ottamaan ehdotuksen myönteisesti vastaan; 4. On tyytyväinen siitä, että neuvoston puheenjohtaja on ottanut uudelleen esille Euroopan unionin ajatuksen kyseisen kahden osapuolen välisten «menettelysääntöjen» laatimisesta; pyytää osapuolia hyväksymään ne ja sitoutumaan erityisesti seuraaviin seikkoihin: - Israelin sitoumus, joka koskee joukkojen uudelleensijoittamisen seuraavaa vaihetta, kuten väliaikaisessa sopimuksessa määrätään - palestiinalaisten täysipainoinen ja pysyvä yhteistyö turvallisuuden osalta, terrorismin torjunta mukaan lukien - sitoumus välttää yksipuolisia toimia (erityisesti siirtokuntien osalta), jotka vaarantaisivat lopulliset päätökset; 5. Panee merkille Yhdysvaltain ulkoministerin Albrightin torstaina 11. syyskuuta 1997 tekemän ehdotuksen siitä, että miehitettyjen alueiden siirtokunta- asuttaminen keskeytetään, ja pitää valitettavana sitä, että Israelin hallitus hylkäsi ehdotuksen; 6. Panee myös merkille Yhdysvaltain huolen terrorismin vastaisen taistelun tehostamisesta näillä alueilla sekä pyytää Yhdysvaltoja ja Euroopan unionia tarkastelemaan yhdessä Palestiinan itsehallintoviranomaisen kanssa yhteistyömahdollisuuksia tällä alalla; 7. Pyytää asianosaisia tekemään kaikkensa, jotta syyskuun lopussa New Yorkissa pidettävä israelilaisten ja palestiinalaisten kokous voisi sujua parhaissa mahdollisissa olosuhteissa siten, että rauhanprosessia voitaisiin jatkaa; 8. Kehottaa puhemiestään välittämään tämän päätöslauselman neuvostolle, komissiolle, Israelin hallitukselle, Palestiinan itsehallintoviranomaiselle ja Yhdysvaltain hallitukselle.